CELEX: 32018D1037
Language: hr
Date: 2018-07-20 00:00:00
Title: Provedbena odluka Komisije (EU) 2018/1037 оd 20. srpnja 2018. o završetku antidampinškog postupka u vezi s uvozom ferokroma s niskim udjelom ugljika podrijetlom iz Narodne Republike Kine, Ruske Federacije i Turske

23.7.2018   
            
            
               HR
            
            
               Službeni list Europske unije
            
            
               L 185/48
            
         PROVEDBENA ODLUKA KOMISIJE (EU) 2018/1037
   оd 20. srpnja 2018.
   o završetku antidampinškog postupka u vezi s uvozom ferokroma s niskim udjelom ugljika podrijetlom iz Narodne Republike Kine, Ruske Federacije i Turske
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („osnovna uredba”), a posebno njezin članak 9. stavak 1.,
   budući da:
   1.   POSTUPAK
   
   1.1.   Pokretanje postupka
   
   
               (1)
            
            
               Europska komisija („Komisija”) pokrenula je 23. lipnja 2017. antidampinški ispitni postupak u vezi s uvozom u Uniju ferokroma s niskim udjelom ugljika („LCFC”) podrijetlom iz Narodne Republike Kine („NRK”), Ruske Federacije („Rusija”) i Turske („predmetne zemlje”) na temelju članka 5. osnovne uredbe. Objavila je Obavijest o pokretanju postupka u Službenom listu Europske unije (2) („Obavijest o pokretanju postupka”).
            
         
               (2)
            
            
               Komisija je pokrenula ispitni postupak nakon pritužbe koju je 10. svibnja 2017. podnijelo Udruženje europskih proizvođača feroslitina („Euroalliages” ili „podnositelj pritužbe”) u ime jedinog proizvođača ferokroma s niskim udjelom ugljika u Uniji, društva Elektrowerk Weisweiler GmbH. Podnositelj pritužbe čini 100 % ukupne proizvodnje LCFC-a u Uniji. Pritužba je sadržavala dokaze o dampingu i posljedičnoj materijalnoj šteti dostatne za opravdanje pokretanja ispitnog postupka.
            
         
               (3)
            
            
               Komisija je u Obavijesti o pokretanju postupka pozvala zainteresirane strane da joj se obrate radi sudjelovanja u ispitnom postupku. Osim toga, Komisija je o pokretanju ispitnog postupka obavijestila podnositelja pritužbe, poznate proizvođače izvoznike iz predmetnih zemalja, kineska, ruska i turska tijela, poznate uvoznike i korisnike, te udruženja za koja se zna da se postupak na njih odnosi, te ih je pozvala na sudjelovanje.
            
         1.2.   Odgovori na upitnik
   
   
               (4)
            
            
               Komisija je poslala upitnike jedinom proizvođaču LCFC-a u Uniji, desetorici korisnika i osmorici uvoznika koji su se javili nakon pokretanja postupka.
            
         
               (5)
            
            
               Komisija je primila odgovore od jednog turskog proizvođača, jedinog proizvođača iz Unije te od četiri korisnika LCFC-a. Nijedan od osam uvoznika nije odgovorio na upitnik.
            
         1.3.   Posjeti radi provjere
   
   
               (6)
            
            
               Komisija je zatražila i provjerila sve informacije koje je smatrala potrebnima za utvrđivanje dampinga, posljedične štete i interesa Unije. Posjeti radi provjere u skladu s člankom 16. osnovne uredbe obavljeni su u prostorima sljedećih društava:
               
                           —
                        
                        
                           proizvođači iz Unije
                           
                                       —
                                    
                                    
                                       Elektrowerk Weisweiler GmbH – „EWW”, Njemačka, i njegovo povezano društvo Afarak Trading Limited – „ATL”, Malta
                                    
                                 
                     
                           —
                        
                        
                           korisnici
                           
                                       —
                                    
                                    
                                       Aperam Sourcing SCA, Luksemburg
                                    
                                 
                                       —
                                    
                                    
                                       Salzgitter AG, Njemačka
                                    
                                 
                                       —
                                    
                                    
                                       VDM Metals International GmbH, Njemačka
                                    
                                 
                     
                           —
                        
                        
                           proizvođač izvoznik iz Turske
                           
                                       —
                                    
                                    
                                       Eti Elektrometalurji A.Ș., Antalya, Turska
                                    
                                 
                     
         1.4.   Razdoblje ispitnog postupka i razmatrano razdoblje
   
   
               (7)
            
            
               Ispitnim postupkom u vezi s dampingom i štetom obuhvaćeno je razdoblje od 1. travnja 2016. do 31. ožujka 2017. („razdoblje ispitnog postupka”). Ispitivanjem kretanja relevantnih za procjenu štete obuhvaćeno je razdoblje od 1. siječnja 2014. do kraja razdoblja ispitnog postupka („razmatrano razdoblje”).
            
         1.5.   Neuvođenje privremenih mjera
   
   
               (8)
            
            
               Zbog nejasnoća u pogledu opsega proizvoda Komisija je odlučila da neće uvesti privremene mjere nego nastaviti ispitni postupak. Sve zainteresirane strane primile su 23. ožujka 2018. informativni dokument u kojem se navode razlozi za neuvođenje privremenih mjera. Nekoliko zainteresiranih strana dostavilo je pisane primjedbe.
            
         2.   POVLAČENJE PRITUŽBE I ZAVRŠETAK POSTUPKA
   
   
               (9)
            
            
               Podnositelj pritužbe obavijestio je Komisiju e-poštom 22. svibnja 2018. da želi povući svoju pritužbu.
            
         
               (10)
            
            
               U skladu s člankom 9. stavkom 1. osnovne uredbe, postupak se može završiti ako se pritužba povuče, osim ako je završetak postupka protivan interesu Unije.
            
         
               (11)
            
            
               Podnositelj pritužbe jedini je proizvođač LCFC-a u Uniji te nijedna druga stranka nije izrazila protivljenje mogućem uvođenju antidampinških mjera. Budući da tijekom ispitnog postupka nisu utvrđeni nikakvi elementi koji bi upućivali na to da završetak postupka ne bi bio u interesu Unije, smatralo se da bi postupak trebalo završiti.
            
         
               (12)
            
            
               S obzirom na povlačenje pritužbe industrije Unije i predloženi završetak ispitnog postupka bez uvođenja mjera, Komisija je smatrala da nije potrebno analizirati primjedbe zaprimljene od zainteresiranih strana u vezi s pokretanjem ispitnog postupka te preliminarnim nalazima iznesenima u informativnom dokumentu spomenutom u uvodnoj izjavi 8.
            
         3.   OBJAVA I ZAKLJUČAK
   
   
               (13)
            
            
               Zainteresirane strane obaviještene su o namjeri Komisije da završi postupak te im je omogućeno da iznesu primjedbe. Međutim, Komisija nije zaprimila primjedbe koje bi pokazale da bi završetak bio protivan interesu Unije.
            
         
               (14)
            
            
               Komisija stoga zaključuje da bi se antidampinški postupak u vezi s uvozom u Uniju ferokroma s masenim udjelom ugljika većim od 0,05 %, ali ne većim od 0,5 %, podrijetlom iz NRK-a, Rusije i Turske, trebao završiti bez uvođenja mjera.
            
         
               (15)
            
            
               Ova je Odluka u skladu s mišljenjem Odbora osnovanog u skladu s člankom 15. stavkom 1. osnovne uredbe,
            
         DONIJELA JE OVU ODLUKU:
   Članak 1.
   Završava se antidampinški postupak u vezi s uvozom ferokroma s masenim udjelom ugljika većim od 0,05 %, ali ne većim od 0,5 %, podrijetlom iz NRK-a, Rusije i Turske, trenutačno razvrstanog u oznaku KN 7202 49 50.
   Članak 2.
   Ova Odluka stupa na snagu sljedećeg dana od dana objave u Službenom listu Europske unije.
   
      Sastavljeno u Bruxellesu 20. srpnja 2018.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 176, 30.6.2016., str. 21.
   
   
      (2)  Obavijest o pokretanju antidampinškog postupka u vezi s uvozom ferokroma s niskim udjelom ugljika podrijetlom iz Narodne Republike Kine, Rusije i Turske (SL C 200, 23.6.2017., str. 17.).